## Odluka Ustavnog suda Republike Hrvatske broj:U-IIIA-3280/2005 od 31. svibnja 2006.

### NN 76/2006 (10.7.2006.), Odluka Ustavnog suda Republike Hrvatske broj:U-IIIA-3280/2005 od 31. svibnja 2006.

# USTAVNI SUD REPUBLIKE HRVATSKE

1843

Ustavni sud Republike Hrvatske, u sastavu Petar Klarić, predsjednik Suda, te suci Marijan Hranjski, Mario Kos, Ivan Matija, Ivan Mrkonjić,
Jasna Omejec, Željko Potočnjak,
Agata Račan, Emilija Rajić, Smiljko
Sokol, Nevenka Šernhorst, Vice Vukojević i Milan Vuković, odlučujući o ustavnoj tužbi koju je podnio M. G.
iz B., zastupan po punomoćnici M. S., odvjetnici u Z., na sjednici održanoj 31.
svibnja 2006., je donio

## ODLUKU

I. Ustavna tužba se usvaja.

II. Županijski sud u Zlataru dužan je donijeti
odluku u predmetu koji se vodi pred tim sudom pod poslovnim brojem: Gž-254/06 (raniji broj Općinskog suda u Zaboku: P-337/92) u
najkraćem mogućem roku, ali ne duljem od tri (3) mjeseca, računajući od prvog
idućeg dana nakon objave ove odluke u »Narodnim novinama«.

III. Na temelju članka 63. stavka 3. Ustavnog
zakona o Ustavnom sudu Republike Hrvatske (»Narodne novine«, broj 99/99.,
29/02. i 49/02. – pročišćeni tekst), podnositelju ustavne tužbe M. G. iz B., A.
M. 58, određuje se primjerena naknada zbog povrede ustavnog prava iz članka 29.
stavka 1. Ustava Republike Hrvatske (»Narodne novine«, broj 41/01. – pročišćeni
tekst) u iznosu od 10.500,00 kuna.

IV. Naknada iz točke III. izreke ove odluke bit
će isplaćena iz državnog proračuna u roku od tri mjeseca od dana podnošenja
zahtjeva podnositelja Ministarstvu financija Republike Hrvatske za njezinu
isplatu.

V. Ova odluka objavit će se u »Narodnim
novinama«.

### Obrazloženje

1. Podnositelj ustavne tužbe, na temelju članka
63. Ustavnog zakona o Ustavnom sudu Republike Hrvatske (»Narodne novine«, broj
99/99., 29/02. i 49/02. – pročišćeni tekst, u daljnjem tekstu: Ustavni zakon)
podnio je 25. srpnja 2005. ustavnu tužbu radi duljine parničnog postupka.

ČINJENICE VAŽNE ZA
USTAVNOSUDSKI POSTUPAK

2. 18. svibnja 1992. podnositelj je podnio tužbu
radi naknade štete Općinskom sudu u Zaboku, a protiv tuženika M. H.

Do 5. studenoga 1997. održana su tri ročišta.

Nakon 5. studenoga 1997. ročišta su održana 20.
studenoga 1997., 14. siječnja, 27. veljače i 8. travnja 1998., 23. studenoga
1999., kada je određeno provesti psihijatrijsko vještačenje.

Vještak je predao nalaz i mišljenje 9. ožujka
2000.

Ročišta su održana 13. lipnja 2001., te 11.
travnja 2002., kada je glavna rasprava zaključena i donijeta presuda.

Na presudu je izjavljena žalba 8. svibnja 2002.,
te je spis otpremljen Županijskom sudu u Zlataru kao žalbenom sudu 28. svibnja
2002.

Žalbeni sud je 26. listopada 2005. potvrdio
prvostupanjsku presudu, a ukinuo je odluku o troškovima i u tom dijelu vratio
predmet sudu prvog stupnja na ponovno suđenje.

Općinski sud u Zaboku je rješenjem od 29.
prosinca 2005. odlučio o troškovima. Na to rješenje uložena je žalba 19.
siječnja 2006., te je predmet dostavljen Županijskom sudu u Zlataru.

PRAVO VAŽNO ZA
USTAVNOSUDSKI POSTUPAK

3. Mjerodavno pravo sadržano je u odredbi članka
29. stavka 1. Ustava Republike Hrvatske i odredbama članka 63. Ustavnog zakona.

Ustavna tužba je osnovana.

4. Svoju odluku Ustavni sud obrazlaže sljedećim
utvrđenjima:

4.1. DULJINA SUDSKOG
POSTUPKA

Prvostupanjski parnični postupak započeo je 18.
svibnja 1992. tužbom podnositelja Općinskom sudu u Zaboku.

Međutim, duljina postupka ne uzima se u obzir od
tog dana već od 5. studenoga 1997. kada je stupio na snagu Zakon o potvrđivanju
Konvencije za zaštitu ljudskih prava i temeljnih sloboda i Protokola, broj 1,
4, 6, 7 i 11 uz Konvenciju za zaštitu ljudskih prava i temeljnih sloboda
(»Narodne novine« – Međunarodni ugovori, broj 18/97., 6/99. – pročišćeni tekst
i 8/99. – ispravak, u daljnjem tekstu: Zakon o potvrđivanju Konvencije), koja
Konvencija u članku 6. stavku 1. jamči i pravo na suđenje u razumnom roku.

Ustavna tužba podnesena je 25. srpnja 2005., a
do tog dana sudski postupak nije pravomoćno okončan, pa Ustavni sud utvrđuje da
je do dana podnošenja ustavne tužbe postupak u ovom predmetu trajao ukupno
trinaest (13) godina, dva (2) mjeseca i sedam (7) dana, a nakon stupanja na
snagu Zakona o potvrđivanju Konvencije pa do dana podnošenja ustavne tužbe
postupak je trajao sedam (7) godina, osam (8) mjeseci i dvadeset (20) dana.

4.2. POSTUPANJE
NADLEŽNOG SUDA

Ustavni sud je utvrdio da se u razmatranom,
pravno relevantnom razdoblju od 5. studenoga 1997. do podnošenja ustavne tužbe,
postupak najprije vodio pred Općinskim sudom u Zaboku u trajanju od četiri godine,
pet mjeseci i šest dana. Taj sud bio je neaktivan od 9. ožujka 2000. do 13.
lipnja 2001. (jedna godina, tri mjeseca i četiri dana), te zatim do 11. travnja
2002. (osam mjeseci i dvadeset i osam dana).

Nakon toga postupak se vodio pred Županijskim
sudom u Zlataru kao žalbenim sudom u trajanju od tri (3) godine, četiri (4)
mjeseca i dvadeset i osam (28) dana.

4.3. PONAŠANJE
PODNOSITELJA USTAVNE TUŽBE(TUŽITELJA U PARNIČNOM POSTUPKU)

Ocjena je Ustavnog suda da podnositelj nije
pridonio duljini postupka.

4.4. SLOŽENOST SUDSKOG
PREDMETA

Iz spisa predmeta razvidno je da dosadašnji
tijek sudskog postupka ne ukazuje da se u konkretnom slučaju radi o složenoj
sudskoj stvari.

OCJENA USTAVNOG SUDA

5. Ustavni sud utvrđuje da postupak do sada
traje dulje od trinaest godina, te da je pred prvostupanjskim sudom bilo više
duljih zastoja. Postupak pred žalbenim sudom također je prekoračio razumni rok.
Imajući u vidu sve navedene činjenice i okolnosti, Ustavni sud je utvrdio da je
dugim trajanjem parničnog postupka podnositelju povrijeđeno ustavno pravo da
zakonom ustanovljeni neovisni i nepristrani sud u razumnom roku odluči o
njegovim pravima ili obvezama, koje je zajamčeno člankom 29. stavkom 1. Ustava
Republike Hrvatske.

Stoga je, u smislu odredbe članka 63. stavka 2.
Ustavnog zakona, odlučeno kao pod točkama I. i II. izreke odluke.

6. Sukladno odredbi članka 63. stavka 3.
Ustavnog zakona, odlučeno je kao u točkama III. i IV. izreke ove odluke.

Visinu naknade zbog povrede ustavnog prava na
donošenje odluke u razumnom roku, Ustavni sud utvrđuje uzimajući u obzir
okolnosti svakog pojedinog predmeta uz istodobno uvažavanje ukupnih
gospodarskih i socijalnih prilika u Republici Hrvatskoj.

7. Odluka o objavi (točka V. izreke) temelji se
na odredbama članka 29. Ustavnog zakona.

8. Predsjednik Županijskog suda u Zlataru dužan
je dostaviti Ustavnom sudu pisanu obavijest o datumima donošenja i otpreme
odluke najkasnije osam (8) dana od dana njene otpreme, a najkasnije osam (8)
dana od isteka roka određenog u točki II. izreke ove odluke. Ovaj nalog temelji
se na članku 31. stavcima 4. i 5. Ustavnog zakona.

Broj: U-IIIA-3280/2005

Zagreb, 31. svibnja 2006.

USTAVNI SUD REPUBLIKE HRVATSKE

Predsjednik

**dr****. sc. Petar Klarić, v. r.**

Odluka, NN 76/2006-1843